CELEX: 32022D0901
Language: mt
Date: 2022-06-08 00:00:00
Title: Deċiżjoni ta’ Implimentazzjoni tal-Kummissjoni (UE) 2022/901 tat-8 ta’ Ġunju 2022 li temenda d-Deċiżjoni ta’ Implimentazzjoni (UE) 2016/2269 fir-rigward ta’ kontropartijiet ċentrali taħt is-superviżjoni tal-Awtorità taċ-Ċentri Internazzjonali tas-Servizzi Finanzjarji (Test b’rilevanza għaż-ŻEE)

9.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 156/60
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2022/901
         tat-8 ta’ Ġunju 2022
         li temenda d-Deċiżjoni ta’ Implimentazzjoni (UE) 2016/2269 fir-rigward ta’ kontropartijiet ċentrali taħt is-superviżjoni tal-Awtorità taċ-Ċentri Internazzjonali tas-Servizzi Finanzjarji
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 648/2012 tal-Parlament Ewropew u tal-Kunsill tal-4 ta’ Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet (1), u b’mod partikolari l-Artikolu 25(6) tiegħu,
         Billi:
         
                     (1)
                  
                  
                     Id-Deċiżjoni ta’ Implimentazzjoni tal-Kummissjoni (UE) 2016/2269 (2) tiddetermina li l-arranġamenti legali u superviżorji tal-Indja għall-kontropartijiet ċentrali (central counterparties, “CCPs”) li huma ssorveljati mis-Securities and Exchange Board of India (“SEBI”) u r-Reserve Bank of India, rispettivament, iridu jitqiesu ekwivalenti għar-rekwiżiti stabbiliti fir-Regolament (UE) Nru 648/2012.
                  
               
                     (2)
                  
                  
                     Fl-1 ta’ Ottubru 2020, l-International Financial Services Centres Authority (“IFSCA”) ħadet f’idejha mingħand is-SEBI s-superviżjoni tas-CCPs stabbiliti fl-International Financial Services Centres (“IFSCs”) fl-Indja. Barra minn hekk, l-Att u r-Regolamenti msemmija fl-Artikolu 1(1) tad-Deċiżjoni ta’ Implimentazzjoni (UE) 2016/2269 waqfu japplikaw parzjalment fl-IFSCs fis-16 ta’ April 2021. Minn dik id-data ’l hawn, il-Market Infrastructure Institutions Regulations, 2021 (3) (“ir-Regolamenti MII”) maħruġa mill-IFSCA abbażi tal-International Financial Services Centres Authority Act tal-2019, l-Att 50 tal-2019 (4) (“l-Att dwar l-IFSCA”), ġew applikati għas-CCPs stabbiliti fl-IFSCs. Is-Securities Contracts (Regulation) Act tal-1956, l-Att 42 tal-1956 (5), madankollu, baqa’ applikabbli.
                  
               
                     (3)
                  
                  
                     Jenħtieġ li l-valutazzjoni ta’ jekk l-arranġamenti legali u superviżorji tal-Indja li huma applikabbli għas-CCPs stabbiliti fl-IFSCs humiex ekwivalenti għal dawk tal-Unjoni ma tkunx ibbażata biss fuq analiżi komparattiva tar-rekwiżiti legalment vinkolanti applikabbli għas-CCPs li huma stabbiliti fl-IFSCs b’mod astratt, iżda wkoll fuq valutazzjoni tal-effetti ta’ dawn ir-rekwiżiti. Jenħtieġ li l-valutazzjoni tivverifika l-adegwatezza ta’ dawn ir-rekwiżiti biex jittaffew ir-riskji li l-membri tal-ikklirjar u ċ-ċentri tan-negozjar stabbiliti fl-Unjoni jistgħu jkunu esposti għalihom, filwaqt li jitqies id-daqs tas-swieq finanzjarji li fihom joperaw is-CCPs li huma stabbiliti fl-IFSCs. Sabiex tkun żgurata mitigazzjoni tar-riskju adegwata, rekwiżiti ta’ mitigazzjoni tar-riskju aktar stretti huma neċessarji għas-CCPs li jwettqu l-attivitajiet tagħhom fi swieq finanzjarji akbar li għandhom livell ta’ riskju inerenti ogħla, minn dawk ta’ CCPs li jwettqu l-attivitajiet tagħhom fi swieq finanzjarji iżgħar li għandhom livell ta’ riskju inerenti aktar baxx.
                  
               
                     (4)
                  
                  
                     L-Artikolu 25(6), il-punti (a), (b), (c), tar-Regolament (UE) Nru 648/2012, jelenka tliet kundizzjonijiet li jridu jkunu ssodisfati biex jiġi determinat li l-arranġamenti legali u superviżorji ta’ pajjiż terz rigward is-CCPs awtorizzati hemmhekk huma ekwivalenti għal dawk stabbiliti f’dak ir-Regolament.
                  
               
                     (5)
                  
                  
                     Skont l-Artikolu 25(6), il-punt (a) tar-Regolament (UE) Nru 648/2012, is-CCPs awtorizzati f’pajjiż terz iridu jikkonformaw ma’ rekwiżiti legalment vinkolanti li huma ekwivalenti għar-rekwiżiti stipulati fit-Titolu IV ta’ dak ir-Regolament.
                  
               
                     (6)
                  
                  
                     Ir-rekwiżiti legalment vinkolanti applikabbli għas-CCPs awtorizzati fl-IFSCs huma stipulati fir-Regolamenti MII. Dawn ir-Regolamenti jimplimentaw kompletament l-istandards internazzjonali stabbiliti skont il-Prinċipji għall-Infrastrutturi tas-Suq Finanzjarju (Principles for financial market infrastructures, PFMIs) maħruġa f’April 2012 mill-Kumitat dwar l-Infrastrutturi tal-Pagamenti u tas-Swieq (Committee on Payments and Market Infrastructures, CPMI) u mill-Organizzazzjoni Internazzjonali tal-Kummissjonijiet tat-Titoli (International Organization of Securities Commissions, IOSCO) (6).
                  
               
                     (7)
                  
                  
                     CCPs stabbiliti fl-IFSCs iridu jkunu awtorizzati mill-IFSCA. Sabiex ikunu awtorizzati jipprovdu servizzi tal-ikklirjar, is-CCPs iridu jikkonformaw ma’ rekwiżiti speċifiċi stabbiliti fir-Regolamenti MII u jrid ikollhom fis-seħħ staturi u regoli li jiggarantixxu l-konformità mal-istandards rilevanti kollha tal-PFMIs. B’mod partikolari, is-CCPs iridu jissodisfaw il-kundizzjonijiet speċifikati fir-Regolamenti 8(1) u 8(3) tar-Regolamenti MII, li jenħtieġ ikunu jippermettu lil dawn is-CCPs joperaw b’mod sikur u effettiv u jimmaniġġaw ir-riskji assoċjati man-negozju u l-operazzjonijiet tagħhom b’mod prudenti. Kif previst fir-Regolamenti minn 14 sa 39 tar-Regolamenti MII, is-CCPs iridu jissodisfaw ir-rekwiżiti fir-rigward, fost l-oħrajn, tal-valur nett, il-parteċipazzjoni azzjonarja, il-ġestjoni, il-governanza u l-kondotta, il-ġestjoni tar-riskju, inkluż l-istabbiliment ta’ fond ta’ garanzija tas-saldu, il-kontinwità tan-negozju, l-aċċess għas-CCP mill-membri tal-ikklirjar u ċ-ċentri tan-negozjar, u ż-żamma tar-rekords. B’mod partikolari, ir-Regolament 24(1) tar-Regolamenti MII jeżiġi li s-CCPs jadottaw il-prinċipji ta’ governanza stabbiliti fil-PFMI. Sabiex tiġi ppruvata l-konformità mar-Regolamenti MII, ir-Regolamenti MII 6 u 40 jeżiġu li s-CCPs jippreżentaw ir-regoli u l-proċeduri interni tagħhom lill-IFSCA qabel ma jimplimentawhom.
                  
               
                     (8)
                  
                  
                     Is-suq finanzjarju tal-IFSC huwa ferm iżgħar minn dawk li huma attivi fihom is-CCPs stabbiliti fl-Unjoni. Mill-2020 ’l hawn, in-negozjar jew l-ikklirjar fid-derivattivi kien minimu. Għalhekk, il-parteċipazzjoni tas-CCPs stabbiliti fl-IFSCs tesponi lill-membri tal-ikklirjar u liċ-ċentri tan-negozjar stabbiliti fl-Unjoni għal riskji ferm aktar baxxi mill-parteċipazzjoni tagħhom f’CCPs awtorizzati fl-Unjoni. Ir-Regolamenti MII applikabbli għas-CCPs awtorizzati mill-IFSCs, ikkomplementati mill-istatuti u r-regoli ta’ dawn is-CCPs, li jeżiġu konformità mal-PFMIs, jimmitigaw b’mod adegwat il-livell aktar baxx ta’ riskju li l-membri tal-ikklirjar u ċ-ċentri tan-negozjar stabbiliti fl-Unjoni jistgħu jkunu esposti għalih u għalhekk jistgħu jitqiesu li jiksbu eżitu ta’ mitigazzjoni tar-riskju ekwivalenti għal dak segwit mir-Regolament (UE) Nru 648/2012.
                  
               
                     (9)
                  
                  
                     Il-Kummissjoni għalhekk tikkonkludi li l-arranġamenti legali u superviżorji tal-Indja jiżguraw li s-CCPs awtorizzati mill-IFSCA jikkonformaw ma’ rekwiżiti legalment vinkolanti li huma ekwivalenti għar-rekwiżiti stipulati fit-Titolu IV tar-Regolament (UE) Nru 648/2012.
                  
               
                     (10)
                  
                  
                     L-Artikolu 25(6), il-punt (b), tar-Regolament (UE) Nru 648/2012, jeżiġi wkoll li l-arranġamenti legali u superviżorji fir-rigward ta’ CCPs awtorizzati f’pajjiż terz jipprevedu superviżjoni u infurzar effettivi tas-CCPs fuq bażi kontinwa.
                  
               
                     (11)
                  
                  
                     L-IFSCA tirrikonoxxi s-CCPs fl-IFSCs u tissorveljahom biex tiżgura l-konformità mar-Regolamenti MII u mar-regoli u l-proċeduri interni tas-CCPs fuq bażi kontinwa. L-IFSCA regolarment twettaq superviżjoni minn jum għall-ieħor f’konformità mat-Taqsimiet 12, 13 u 28 tal-Att tal-IFSCA u r-Regolamenti minn 65 sa 70 tar-Regolamenti MII. L-IFSCA għandha s-setgħa li titlob informazzjoni, li twettaq spezzjonijiet, li toħroġ direzzjonijiet, noti ta’ gwida u ċirkolari u li timponi multi u penali. Skont ir-Regolament 8(3)(k) tar-Regolamenti MII, l-IFSCA għandha wkoll is-setgħa li tistabbilixxi kundizzjonijiet addizzjonali għar-rikonoxximent tas-CCPs. Skont it-Taqsima 12 tal-Att dwar l-IFSCA, l-IFSCA għandha s-setgħa li timponi multi u penali fuq is-CCPs. Fl-aħħar nett, skont ir-Regolament 13 tar-Regolamenti MII, l-IFSCA għandha s-setgħa li tirtira r-rikonoxximent ta’ CCP.
                  
               
                     (12)
                  
                  
                     Għalhekk il-Kummissjoni tikkonkludi li l-arranġamenti legali u superviżorji fir-rigward ta’ CCPs awtorizzati mill-IFSCA jipprevedu superviżjoni u infurzar effettivi fuq bażi kontinwa.
                  
               
                     (13)
                  
                  
                     F’konformità mal-Artikolu 25(6), il-punt (c), tar-Regolament (UE) Nru 648/2012, lil-qafas legali ta’ pajjiż terz irid jipprevedi sistema ekwivalenti effettiva għar-rikonoxximent ta’ CCPs awtorizzati skont ir-reġimi legali ta’ pajjiżi terzi (“CCPs ta’ pajjiżi terzi”).
                  
               
                     (14)
                  
                  
                     CCPs mhux IFSC li jridu jikklirjaw strumenti finanzjarji fl-IFSCs jistgħu japplikaw mal-IFSCA għar-rikonoxximent. Ir-Regolamenti 8(1) u 8(3) tar-Regolamenti MII jistabbilixxu l-kriterji għar-rikonoxximent. Ir-Regolament 71 tar-Regolamenti MII jippermetti li l-IFSCA tkun flessibbli rigward ir-rekwiżit għar-rikonoxximent fl-interess tal-iżvilupp u r-regolamentazzjoni tas-servizzi finanzjarji fl-IFSCs fid-dawl tal-istandard superviżorju meħtieġ mill-ġurisdizzjoni tal-oriġini. Din l-istess dispożizzjoni tippermetti lill-IFSCA tirrikonoxxi CCPs li mhumiex stabbiliti fl-IFSCs.
                  
               
                     (15)
                  
                  
                     Il-Kummissjoni tikkonkludi li l-qafas ġuridiku tal-IFSCs jipprevedi sistema ekwivalenti effettiva għar-rikonoxximent ta’ CCPs ta’ pajjiżi terzi.
                  
               
                     (16)
                  
                  
                     Għalhekk, il-Kummissjoni tqis li l-arranġamenti legali u superviżorji tal-Indja applikabbli għas-CCPs jissodisfaw il-kundizzjonijiet stabbiliti fl-Artikolu 25(6) tar-Regolament (UE) Nru 648/2012. Konsegwentement, jenħtieġ li dawn l-arranġamenti legali u superviżorji jitqiesu ekwivalenti għar-rekwiżiti stabbiliti fir-Regolament (UE) Nru 648/2012.
                  
               
                     (17)
                  
                  
                     Din id-Deċiżjoni hija bbażata fuq ir-rekwiżiti legalment vinkolanti applikabbli għal CCPs fl-IFSCs fiż-żmien tal-adozzjoni tagħha. Jenħtieġ li l-Kummissjoni, f’kooperazzjoni mal-Awtorità Ewropea tat-Titoli u s-Swieq, tkompli timmonitorja fuq bażi regolari l-evoluzzjoni tal-qafas legali u superviżorju applikabbli għas-CCPs fl-IFSCA u t-twettiq tal-kundizzjonijiet li abbażi tagħhom ittieħdet din id-Deċiżjoni, inkluż jekk l-IFSCA tużax is-setgħa tagħha skont ir-Regolament 71 tar-Regolamenti MII biex tkun flessibbli rigward xi rekwiżiti stabbiliti f’dawn ir-Regolamenti.
                  
               
                     (18)
                  
                  
                     Jenħtieġ li l-arranġamenti legali u superviżorji applikabbli għas-CCPs awtorizzati fl-IFSCs, fosthom il-mitigazzjoni possibbli ta’ xi rekwiżiti stabbiliti fir-Regolamenti MII mill-IFSCA, jiġu rieżaminati regolarment. Jenħtieġ li r-rieżami regolari jkun mingħajr preġudizzju għas-setgħa tal-Kummissjoni li twettaq rieżami speċifiku fi kwalunkwe mument kull meta xi żviluppi rilevanti jġiegħlu lill-Kummissjoni tivvaluta mill-ġdid l-ekwivalenza mogħtija b’din id-Deċiżjoni. Abbażi tal-konklużjonijiet li jirriżultaw minn rieżami regolari jew speċifiku, il-Kummissjoni tista’ tiddeċiedi li temenda, jew tħassar din id-Deċiżjoni fi kwalunkwe ħin, b’mod partikolari meta l-iżviluppi jaffettwaw il-kundizzjonijiet li abbażi tagħhom tiġi adottata din id-Deċiżjoni.
                  
               
                     (19)
                  
                  
                     Għalhekk, jenħtieġ li d-Deċiżjoni ta’ Implimentazzjoni (UE) 2016/2269 tiġi emendata skont dan.
                  
               
                     (20)
                  
                  
                     Sabiex jiġi żgurat li l-Awtorità Ewropea tat-Titoli u s-Swieq twettaq il-gradazzjoni u r-rikonoxximent tas-CCPs stabbiliti fl-IFSCs mingħajr dewmien, jenħtieġ li din id-Deċiżjoni tidħol fis-seħħ b’urġenza.
                  
               
                     (21)
                  
                  
                     Il-miżuri previsti f’din id-Deċiżjoni huma f’konformità mal-opinjoni tal-Kumitat Ewropew tat-Titoli,
                  
               ADOTTAT DIN ID-DEĊIŻJONI:
         
            Artikolu 1
            Fl-Artikolu 1 tad-Deċiżjoni ta’ Implimentazzjoni (UE) 2016/2269, jiżdied dan il-paragrafu li ġej:
            
               
                  “3.   Għall-finijiet tal-Artikolu 25(6) tar-Regolament (UE) Nru 648/2012, l-arranġamenti legali u superviżorji tal-Indja li jikkonsistu f’The Securities Contracts Regulations Act, 1956, The International Financial Services Centres Authority Act, 2019 u l-Market Infrastructure Institutions Regulations, 2021 u applikabbli għas-CCPs stabbiliti fiċ-Ċentri Internazzjonali tas-Servizzi Finanzjarji għandhom jitqiesu bħala ekwivalenti għar-rekwiżiti stabbiliti fir-Regolament (UE) Nru 648/2012.”
               
            
         
         
            Artikolu 2
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, it-8 ta’ Ġunju 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 201, 27.7.2012, p. 1.
         
            (2)  Id-Deċiżjoni ta’ Implimentazzjoni tal-Kummissjoni (UE) 2016/2269 tal-15 ta’ Diċembru 2016 dwar l-ekwivalenza tal-qafas regolatorju għall-kontropartijiet ċentrali fl-Indja skont ir-Regolament (UE) Nru 648/2012 tal-Parlament Ewropew u tal-Kunsill (ĠU L 342, 16.12.2016, p. 38).
         
            (3)  Il-Gazette of India, Nru 179], 16.4.2021, p. 1, 2310 GI/2021.
         
            (4)  Il-Gazette of India, Nru 74], 20.12.2019, p. 1.
         
            (5)  Il-Gazette of India, Edizzjoni Straordinarja, 1957, Parti II, Taqsima 3, p. 549.
         
            (6)  Committee on Payment and Settlement Systems/Technical Committee of the International Organization of Securities Commissions, Principles for financial market infrastructures, ta’ April 2012, CPMI Papers Nru. 101, Principles for Financial Market Infrastructures (bis.org).